Et nyt projekt skal undersøge om placeringen af hjertestartere kan blive mere strategisk. Nordjylland er blevet valgt som området, hvor det skal foregå. Det medfører, at der skal sættes yderligere 280 hjertestartere op forskellige steder i regionen. - Nordjylland er meget velegnet. Det er et afgrænset geografisk område, og det består både af tæt bebyggede områder og tyndt bebyggede områder. I tæt bebyggede områder er ambulancen hurtige til at komme, men i tyndt befolkede områder kan det være kritisk. - Derfor vil vi afprøve, om vi kan være bedre til at sætte hjertestartere op i tyndt befolkede områder og mindre byer, siger Gunnar Gislason, der er forskningschef i Hjerteforeningen. Demografi og geografi Det er en donation fra Melsen-fonden, der gør, at projektet kan ske. Der er lavet et samarbejde med forskere fra universitetet i Toronto, som har lavet nye udregningsmetoder i forhold til, hvordan man placerer hjertestartere klogest. - Man kan putte variabler ind omkring hjertestop. Demografi og også geografi faktisk. På den måde kan man bedre målrette og finde ud af, hvor en hjertestarter vil være bedst placeret. Også i forhold til hvor vi har eksisterende hjertestartere, for der er mange i forvejen, siger Gunnar Gislason. I Danmark er overlevelsesraten for hjertestop udenfor hospitalet på omkring 13 procent. Gunnar Gislason håber, det tal vil sige. - Forhåbentlig får vi forbedret overlevelsen ved hjertestop og skabt tryghed i samfundet, fordi folk ved, der er en hjertestarter i nærheden, siger han.

Opsummering:
Nordjylland er blevet valgt som landsdelen, hvor et nyt projekt skal foregå.